1.Rozdiel v odmeňovaní žien a mužov v EÚ

Rozdiel v odmeňovaní žien a mužov pretrváva z dôvodu...

Rodová rovnosť je jednou zo základných hodnôt Európskej únie. V pracovnej oblasti napriek tomu nie je realitou. Ženy v rámci celého hospodárstva EÚ zarábajú priemerne o 16 % menej za hodinu ako muži. Tento rozdiel v odmeňovaní žien a mužov sa za posledných päť rokov takmer nezmenil. Pri súčasnom tempe zmien by sa rozdiel vyrovnal až na prelome ďalšieho tisícročia. Nedávna stagnácia vzbudzuje otázky o potrebe posilnenia a prispôsobenia existujúcich iniciatív: rodové rozdiely na pracovnom trhu sú v nich obsiahnuté, ale nepodarilo sa ich odstrániť.

... všadeprítomnej segregácie na trhu práce,

V odvetviach a povolaniach existuje segregácia: väčšina európskych pracovníkov má kolegov prevažne rovnakého pohlavia a odvetvia, v ktorých je zoskupených viac žien, sú často platené menej ako tie, v ktorých pracuje viac mužov. Napriek tomu, že niektoré iniciatívy boli úspešné v podporovaní žien, aby vstúpili do odvetví, v ktorých dominujú muži, ako je napríklad veda a technológia, celková úroveň segregácie v povolaniach a odvetviach sa takmer nezmenila. Okrem toho sú muži takmer vo všetkých odvetviach častejšie povýšení do vedúcich pozícií alebo manažmentu, čo je najvýraznejšie vo vrcholných pozíciách, kde je medzi generálnymi riaditeľmi iba 5 % žien. Táto „vertikálna“ segregácia spôsobuje významnú časť rozdielu v odmeňovaní žien a mužov.

... pretrvávajúcich stereotypov posilňovaných neprimeranými politikami v oblasti rovnováhy medzi pracovným a súkromným životom,

Pretrvávajú stereotypy o úlohe mužov a žien v spoločnosti a teda aj o tom, či by mali byť na pracovnom trhu alebo doma. Toto je jedna z hlavných príčin rozdielu v odmeňovaní žien a mužov. Muži vo všeobecnosti trávia oveľa menej času starostlivosťou o deti alebo závislých rodinných príslušníkov ako ženy, pričom ženy nemôžu tráviť tento čas v platenej práci ani získavať skúsenosti, ktoré im pomôžu v ich pracovnom živote. Politiky zamerané na rovnováhu medzi pracovným a súkromným životom, ak sú dobre navrhnuté, môžu pomôcť zmenšiť rozdiel v odmeňovaní žien a mužov. Investovanie do zariadení opatrovateľských služieb a vhodných dovoleniek z rodinných dôvodov pre ženy aj mužov prispieva k zmenšovaniu rozdielu v odmeňovaní žien a mužov, pretože vedie k nižšiemu počtu prerušení v kariére a prestávok v zamestnaní žien. Pružné formy organizácie práce (vrátane pružnej pracovnej doby, kratšieho pracovného úväzku a práce na diaľku) by mali byť lepšie ohodnotené pre ženy aj mužov a nemali by sa vnímať ako náklady pre zamestnávateľov, ktorí zvyknú často penalizovať zamestnancov formou nižšej mzdy.

... a diskriminácie, ktorú umožňuje nedostatok transparentnosti

Takmer vo všetkých povolaniach zarábajú muži v priemere viac ako ženy. Diskriminácia v odmeňovaní je stále rozšírená: žena môže dostávať nižšiu mzdu ako muž za presne rovnakú prácu; a práca, ktorú obvykle vykonávajú ženy, je platená menej ako práca, ktorú zvyknú vykonávať muži, dokonca aj vtedy, ak má rovnakú hodnotu. Navyše utajovanie mzdových úrovní spôsobuje ešte väčšie ťažkosti pri zisťovaní prípadov diskriminácie. Hoci si väčšina Európanov (69 %) uvedomuje existenciu rozdielu v odmeňovaní žien a mužov v rámci celého hospodárstva, zamestnanci sa nedomnievajú, že by takéto rozdiely existovali v ich podniku, pričom tretina zamestnancov nepozná mzdy svojich kolegov. Európania by podporili viac transparentnosti v práci: takmer dve tretiny by súhlasili so zverejnením priemerných miezd podľa pohlavia a druhu práce v organizácii alebo podniku, kde pracujú.

Pre takmer polovicu pracovníkov je nepríjemné vyjednávať o svojej mzde a tento podiel je vyšší medzi ženami ako medzi mužmi. Záleží však aj od súvislostí: ak je výslovne uvedené, že mzda sa určuje dohodou a vyjednávanie je vhodné, ženy zvyknú vyjednávať rovnako ako muži. Organizácia práce a podoba náboru a mzdových politík môžu mať naozaj veľký vplyv: ak sú dobre navrhnuté, môžu pôsobiť proti našim podvedomým predsudkom o ženách a mužoch a zabrániť „dvojitým normám“, ktoré spôsobujú ich nerovnaké odmeňovanie.

Rozsah rozdielov v odmeňovaní žien a mužov v celom hospodárstve závisí aj od ustanovení týkajúcich sa určovania miezd. Minimálne mzdy naprieč odvetviami a mechanizmy stanovovania miezd môžu prispieť k zvyšovaniu miezd v slabo platených odvetviach a tým zmenšovať rozdiel v odmeňovaní žien a mužov.

Z aktuálnej situácie vyplýva potreba zvážiť rozsiahlejšie opatrenia na úrovni EÚ. Uvedené opatrenia by prispeli k zvýšeniu zamestnanosti a hospodárskeho rastu v EÚ a k dosiahnutiu spravodlivejšieho jednotného trhu pre zamestnávanie. V tomto oznámení sa predstavuje akčný plán na ďalšie odstraňovanie rozdielu v odmeňovaní žien a mužov a zabezpečenie úplného uplatňovania zásady rovnakej odmeny pre ženy a mužov.

2.Politické priority

Odstránenie rozdielu v odmeňovaní žien a mužov je naďalej hlavnou súčasťou komplexného cieľa, ktorým je dosiahnutie rodovej rovnosti a cieľov udržateľného rozvoja stanovených v programe OSN do roku 2030. Takisto prispieva k realizácii európskeho piliera sociálnych práv [vyhláseného Parlamentom, Radou a Komisiou na Sociálnom samite pre spravodlivé pracovné miesta a rast 17. novembra v Göteborgu], najmä jeho zásady č. 2, ktorou je zabezpečenie rodovej rovnosti vo všetkých oblastiach a zásady č. 3 týkajúcej sa rovnosti príležitostí.

Preto zostáva pre Komisiu politickou prioritou. Cieľom tohto akčného plánu je ďalej transformovať záväzok odstránenia rozdielov v odmeňovaní žien a mužov do zoznamu konkrétnych kľúčových opatrení.

Tento akčný plán obsahuje rozsiahly a kompaktný súbor opatrení na riešenie rozdielu v odmeňovaní žien a mužov zo všetkých možných uhlov namiesto vyčlenenia iba jedného faktora alebo príčiny. Tieto opatrenia sa budú navzájom posilňovať.

Stanovených je osem hlavných línií opatrení: